Denel-werkers nou ook hul medies kwytWerknemers van Denel Vehicle Systems – wat weens die staatsentiteit se finansiële moeilikheid reeds maande lank sonder ’n salaris moet klaarkom – se mediese voordeel is nou óók opgeskort. Die werknemers is dié nuus Donderdagaand in ’n selfoonboodskap van Denel meegedeel. Dít sowat ’n week nadat die werknemers ’n kennisgewing van opskorting van hul mediese fonds ontvang het. Volgens werknemers het Denel nooit die besluit vooraf aan hulle oorgedra nie en is hulle die afgelope week in die duister gehou. “My asem was weggeslaan toe ek die boodskap gisteraand lees,” vertel Derek Mans, sektorkoördineerder van verdediging en lugvaart by die vakbond Solidariteit. Werknemers is in die boodskap daarvan in kennis gestel dat hul mediese voordeel vanaf 1 Mei opgeskort is. Sou die werknemers verkies om dit in ’n persoonlike hoedanigheid te betaal, sal Denel hulle glo daarvoor vergoed sodra hy weer in ’n finansiële posisie is om dit te doen. “Ek was geskok om te lees dat dieselfde bestuur wat wéét in watter finansiële situasie hul werknemers verkeer, nou van hulle verwag om hul eie medies te betaal. “So wat hulle eintlik sê, is: ‘Julle en jul begunstigdes sit nou sonder medies en ons was ons hande in onskuld en loop weg.’ “Hierdie is dieselfde werknemers waarvoor Solidariteit Helpende Hand al vier keer van kospakkies moes voorsien omdat hulle salarisse nie uitbetaal word nie.” In ŉ selfoonboodskap van Denel aan sy werkgewers, wat Maroela Media onder oë gehad het, laat Denel dit blyk dat daar op 17 Mei ’n interne kennisgewing uitgestuur is om werknemers van die moontlike opskorting van hul mediese voordeel in kennis te stel. Mans sê egter daar was geen kommunikasie van Denel se bestuur hieroor nie. Dít selfs nadat Solidariteit die afgelope week ’n skrywe aan die bestuur en die departement van openbare ondernemings gerig het om meer duidelikheid oor die opskorting van mediese voordele te bekom. “Die kommunikasie was koud en die bestuur het geen oplossing voorgestel nie.” Luidens die boodskap vra Denel bloot om verskoning vir “enige ongerief en swaarkry” wat hierdeur veroorsaak word. Werkers word ook bedank vir hul deurlopende “toewyding tot die besigheid”. Solidariteit oorweeg nou regstappe. Dié vakbond het hom al vantevore tot die hof gewend in ’n poging om Denel te dwing om werknemers se salarisse te betaal. Denel het egter intussen versuim om ŉ hofbevel na te kom waarin hy byna R90 miljoen aan Solidariteit moes oorbetaal om die agterstallige salarisse van sy lede te betaal. Solidariteit het toe ŉ lasbrief van eksekusie by die balju ingedien in ŉ poging om die uitstaande salarisse uit Denel te dwing en daar is op roerende bates, waaronder motors en kantoormeubels, beslag gelê. Dié bates sou op 13 Mei opgeveil word, verduidelik Mans. Die sukkelende wapenvervaardiger het egter sowat ’n week voor die veiling ’n dringende vergadering met Solidariteit belê waarin hy hom verbind het om die geld oor te betaal sodra hy ’n verwagte uitbetaling by die Denel- mediese trustfonds ontvang. Die hooggeregshof het in Februarie beslis dat die sukkelende wapenvervaardiger toegang sal hê tot sowat R1 miljard se mediese fondse wat in ŉ trust gehou word. Die uitbetaling geskied egter glo eers einde Mei. Solidariteit het Denel nou tot 12 Junie gegee om sy lede se salarisse uit te betaal. “Ons weet daardie geld gaan loskom; dis net kwessie hoe dit bestee gaan word,” verduidelik Mans. Maroela Media het vroeër berig die vakbond Uasa het nou ook ’n dringende aansoek in die arbeidshof gebring om Denel te verplig om salarisse wat sedert Augustus 2020 agterstallig is, op datum te bring.